Diari Oficial de la Generalitat Valenciana


Sumari del DOGV 7169, del 10-12-2013 (2013/11493)

RESOLUCIÓ de 13 de novembre de 2013, del director general de Justícia, de la Conselleria de Governació i Justícia, per la qual es resol inscriure el Reglament de Règim Interior del Col·legi d'Òptics Optometristes de la Comunitat Valenciana i se'n disposa la publicació.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7169

Data del DOGV
:   10-12-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/11108


Data del document
:   13-11-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 13 de novembre de 2013, del director general de Justícia, de la Conselleria de Governació i Justícia, per la qual es resol inscriure el Reglament de Règim Interior del Col·legi d'Òptics Optometristes de la Comunitat Valenciana i se'n disposa la publicació. [2013/11057]  
Vist l'expedient d'inscripció del reglament de règim interior, instruït a instàncies del Col·legi d'Òptics Optometristes de la Comunitat Valenciana, inscrit amb el número 71 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció en este del seu reglament de règim interior atenent els següents  
  
  
FETS  
  
Primer  
Els estatuts del Col·legi d'Òptics Optometristes de la Comunitat Valenciana van ser inscrits en el Registre de Col·legis Professionals i de Consells Valencians Professionals de la Comunitat Valenciana per la Resolució de 21 d'abril de 2008, del director general de Justícia i Menor de la Conselleria de Justícia i Administracions Públiques, i van ser modificats posteriorment per la Resolució de 20 de març de 2012, del director general de Justícia de la Conselleria de Justícia i Benestar Social.  
  
Segon  
La secretària del Col·legi d'Òptics Optometristes de la Comunitat Valenciana va presentar, amb data 26 d'abril de 2013, sol·licitud d'inscripció del seu reglament de règim interior.  
  
Tercer  
El Servici d'Entitats Jurídiques, de la Conselleria de Governació i Justícia, va remetre un ofici el 23 de maig de 2013, a fi que el Col·legi esmenara la petició inicial, en constatar que faltava l'abonament de la taxa corresponent per la tramitació de l'expedient.   
  
  
Quart  
La secretària del Col·legi d'Òptics Optometristes de la Comunitat Valenciana va presentar, amb data 6 de juny de 2013, l'escrit d'esmena de l'escrit inicial de sol·licitud d'inscripció del reglament de règim interior.  
  
Quint  
El Servici d'Entitats Jurídiques, de la Conselleria de Governació i Justícia, va formular, per mitjà d'un escrit de 27 de juny de 2013, observacions prèvies al control de legalitat del reglament de règim interior.   
  
  
Sext  
El representant del Col·legi d'Òptics Optometristes de la Comunitat Valenciana va presentar, amb data 26 de juliol de 2013, un escrit d'al·legacions a l'ofici de 27 de juny de 2013.  
  
Sèptim  
La secretària del Col·legi d'Òptics Optometristes de la Comunitat Valenciana va presentar, amb data 25 de setembre de 2013, l'escrit d'esmena de l'escrit anterior de sol·licitud d'inscripció del reglament de règim interior, que formulava al·legacions a l'ofici de 27 de juny de 2013, del Servici d'Entitats Jurídiques de la Conselleria de Governació i Justícia, per mitjà del qual s'efectuaven observacions prèvies al control de legalitat, i va adjuntar el text final del reglament de règim interior.  
  
  
Octau  
El text final del Reglament de Règim Interior del Col·legi d'Òptics Optometristes de la Comunitat Valenciana va ser aprovat per l'Assemblea General del Col·legi el 25 de setembre de 2013, segons certificat de la secretària del Col·legi, amb el vistiplau del president, de data 25 de setembre de 2013.  
  
Nové  
El text del reglament de règim interior, amb les modificacions corresponents en l'exercici del control de legalitat, figuren com a annex de la present resolució, i es dóna ací per reproduït.  
  
FONAMENTS DE DRET  
  
Primer  
El present reglament de règim interior no s'oposa a les normes contingudes en la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
El reglament de règim interior ha sigut aprovat amb els requisits i les formalitats previstes en la dita llei i en els estatuts del Col·legi.  
  
  
Tercer  
No obstant això, en exercici del control de legalitat previst en l'article 11 de la Llei 6/1997 esmentada, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, han d'assumir-se les observacions prèvies formulades pel Servici d'Entitats Jurídiques per mitjà d'ofici de 27 de juny de 2013, en relació amb la redacció final de l'article 4, del text final del reglament de règim interior, aportat el 25 de setembre de 2013, pel Col·legi, relatives a la impossibilitat de col·legiar d'ofici per part del Col·legi, contradient amb això el que establix l'article 12 dels mateixos estatuts del Col·legi, i d'acord amb allò que preceptua la sentència del Tribunal Suprem, Sala Contenciosa Administrativa, Secció Sexta, en el recurs de cassació número 5384/2010, interposat pel Col·legi Oficial de Protètics Dentals de Castelló i València, contra la sentència de 19 de maig de 2010, dictada per la Sala Contenciosa Administrativa del Tribunal Superior de Justícia de la Comunitat Valenciana, Secció Quinta, en el recurs número 84/2009, per a un supòsit semblant de «col·legiació d'ofici».   
  
  
Quart  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia, de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de aplicables de manera pertinent, es dicta la següent resolució:  
  
Primer  
Inscriure el Reglament de Règim Interior del Col·legi d'Òptics Optometristes de la Comunitat Valenciana, amb els canvis de redacció indicats en el fonament tercer.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 13 de novembre de 2013.- El director general de Justícia: Julián Ángel González Sánchez.  
  
  
REGLAMENT DE RÈGIM INTERIOR DEL COL·LEGI   
D'ÒPTICS OPTOMETRISTES DE LA COMUNITAT VALENCIANA  
  
CAPÍTOL I  
Col·legiació i exercici de la professió  
  
Article 1. Classes de col·legiats  
1. Col·legiat exercent:   
a) Col·legiat exercent director tècnic.  
El director tècnic no podrà ser-ho en més d'un establiment sanitari.   
  
En cas d'absència provisional ha de ser substituït pel col·legiat exercent òptic optometrista adjunt o substitut.   
El canvi de director tècnic haurà de comunicar-se a la major brevetat al Col·legi d'Òptics Optometristes de la Comunitat Valenciana i a la Conselleria de Sanitat.  
Les seues funcions són:   
· Exercir la direcció tècnica en totes aquelles activitats professionals que es duguen a terme en el lloc de treball i mantindre el sistema de garantia de qualitat i ètica professional que implica la bona pràctica de l'exercici de l'òptic optometrista.  
· Col·laborar amb les autoritats col·legials i sanitàries, i actuar d'interlocutor amb estes.  
b) Col·legiat exercent òptic optometrista adjunt o substitut:  
b.1) El que exercix amb el col·legiat director tècnic l'activitat professional en el mateix establiment, per compte d'altri.   
b.2) El treballador autònom i independent, l'activitat professional del qual l'exercix per a tercers que requerixen els seus servicis per a tasques determinades, sense que les dos parts contraguen obligació de continuar la relació laboral mes allà de l'encàrrec realitzat; este últim no podrà ser director tècnic.  
2. Col·legiat no exercent:   
Sota esta categoria de col·legiació s'agrupen els titulats en òptica i optometria que no exercixen l'activitat professional d'òptic optometrista, raó per la qual no tindrà la cobertura de l'assegurança de responsabilitat civil derivada de l'exercici de la professió.  
  
Article 2. Documentació exigible per a col·legiar-se  
1. Per a col·legiar-se com a col·legiat exercent, la persona interessada haurà d'adjuntar a la sol·licitud els documents que apareixen en l'article 12 dels Estatuts del Col·legi d'Òptics Optometristes de la Comunitat Valenciana i una adreça de correu electrònic.   
2. En el cas del no exercent, haurà d'aportar a més la vida laboral que corrobore el no-exercici professional com a òptic optometrista.  
3. S'adequaran totes les aplicacions tecnològiques disponibles per a facilitar els tràmits col·legials.   
  
Article 3. Resolució sobre la sol·licitud de col·legiació  
Si la sol·licitud de col·legiació no posseïx els requisits exigits, es requerirà la persona interessada perquè en el termini d'un mes esmene la falta o adjunte els documents preceptius, amb l'advertència de procedir a l'arxivament de l'expedient de col·legiació en cas de no complir el requeriment.   
  
CAPÍTOL II  
Junta de Govern  
  
  
Article 4  
El secretari enviarà, junt amb la convocatòria de la Junta de Govern, les actes de la Comissió Permanent que estan pendents de ratificació per part de la Junta de Govern.  
  
Article 5  
Per raons d'operativitat i optimització del funcionament, aquell membre de la Junta de Govern que ho sol·licite almenys amb tres dies d'antelació, podrà assistir a esta per via telemàtica, amb veu i amb vot.  
  
  
CAPÍTOL III  
Comissió Permanent  
  
Article 6  
Per acord de majoria simple dels membres de la Comissió Permanent, es podrà invitar a esta les persones que es crega oportú amb veu però sense vot.  
  
Article 7  
Amb una antelació mínima de 48 hores a la realització de la comissió permanent, el secretari haurà de remetre a tots els membres d'esta l'esborrany de l'acta de la sessió anterior.  
  
Article 8  
Una vegada aprovada serà firmada pel secretari amb el vistiplau del president en tots els fulls, i en un termini de quatre dies hàbils, el secretari haurà d'enviar còpia de l'acta de la Comissió Permanent a tots els membres de la Junta de Govern perquè en prenguen coneixement.  
  
Article 9  
Per raons d'operativitat i optimització del funcionament, aquell membre de la Comissió Permanent que ho sol·licite almenys amb tres dies d'antelació, podrà assistir a esta per via telemàtica, amb veu i amb vot.  
  
Article 10  
El secretari, o qui este delegue, donarà compte de l'estat de situació dels acords adoptats per la Comissió Permanent en totes les sessions d'esta.  
  
CAPÍTOL IV  
Funció dels delegats  
  
Article 11  
S'encarregaran de l'arreplega de documentació als col·legiats i la compulsa de documentació. A més de servir de punt d'assessorament i informació sobre qüestions de col·legiació, arreplega de suggeriments i incidències dels col·legiats, i el control d'obertura dels establiments d'òptica en la seua zona d'influència, això es podrà realitzar:  
  
a) Confrontant els censos que rep del Col·legi d'Òptics Optometristes de la Comunitat Valenciana.  
b) Dirigint-se personalment o per escrit als ajuntaments de la seua província perquè l'informen de les últimes obertures d'establiments d'òptica, centres de salut, clíniques tant optomètriques com oftalmològiques, etcètera.  
c) Per mitjà de les ferramentes informàtiques, localitzar establiments d'òptica, centres de salut, clíniques tant optomètriques com oftalmològiques, etcètera.  
d) Col·laborant directament amb l'Administració, atés que hi ha la normativa autonòmica per a l'obertura, l'autorització i el registre d'establiments sanitaris (Decret 41/2002).  
e) Persecució de l'intrusisme professional i control de la publicitat, i els controls visió realitzats fora dels centres de treball. Per a la realització dels controls visió és indispensable l'informe previ del delegat competent segons la ubicació de l'establiment d'òptic, amb coneixement previ d'este a la Comissió Permanent.  
Article 12  
El delegat provincial, informarà:  
a) Al Col·legi d'Òptics Optometristes de la Comunitat Valenciana:  
  
- Dels establiments d'òptica, els centres de salut, les clíniques tant optomètriques com oftalmològiques, etcètera, que aparentment no posseïsquen els requisits necessaris per al seu funcionament.  
- De les altes i de les baixes de col·legiats.  
- De les obertures, dels trasllats i dels tancaments d'establiments d'òptica, de centres de salut, de clíniques tant optomètriques com oftalmològiques, etcètera.  
- De la usurpació de funcions.  
- De totes aquelles anomalies que puguen sorgir per al bon desenrotllament de la professió.  
b) Als col·legiats:   
- Dels estatuts i règim intern del Col·legi d'Òptics Optometristes de la Comunitat Valenciana.  
- De les quotes i bonificacions.  
- De les activitats formatives i col·legials.  
  
CAPÍTOL V  
Elecció dels membres de la Junta de Govern  
  
Article 13  
Per a incentivar una major participació en la vida col·legial, es recomana que qualsevol lloc de la Junta de Govern i dels delegats no es prolongue en el temps més de dos mandats consecutius.  
  
Article 14  
Les candidatures podran ser individuals a cada càrrec, o en llista tancada en una candidatura conjunta. En cas de ser una llista tancada, la candidatura haurà d'especificar el membre que exercix d'interlocutor amb la mesa electoral, així com amb el responsable designat de l'oficina.  
  
Article 15  
Les candidatures que no posseïsquen els requisits els podran esmenar en els dos dies hàbils següents, i la Comissió Permanent resoldrà respecte d'això i proclamarà les candidatures definitives amb què s'elaborarà la informació pertinent per a la seua emissió als col·legiats.   
  
Article 16  
Una vegada que hagen sigut aprovades definitivament per la Comissió Permanent i des de l'adreça de correu del Col·legi d'Òptics Optometristes de la Comunitat Valenciana, s'enviaran les candidatures a tots els col·legiats el dia hàbil següent a la dita resolució, a més d'exposar-se en el web del Col·legi d'Òptics Optometristes de la Comunitat Valenciana.  
  
  
Article 17  
Les candidatures aprovades tindran un termini de dos dies per a presentar un text de la seua campanya electoral, en el format digital que s'indique per part de la Comissió Permanent, el qual serà penjat en la pàgina web, dins de la zona d'accés exclusiva als col·legiats. La Comissió Permanent fixarà la grandària i les característiques del dit text. L'orde d'exposició dels programes en el web s'organitzarà per càrrec i orde d'entrada.  
  
Article 18  
Els candidats o representants de candidatures podran sol·licitar una llista de col·legiats, ordenada per adreces.  
  
Article 19  
La Comissió Permanent fixarà el format i la forma de les paperetes de vot.  
  
Article 20  
En el cas que per a tots o algun dels òrgans de govern es presente un únic candidat, la mateixa Comissió Permanent que resolga l'aprovació el proclamarà electe.  
  
  
Article 21  
La mesa electoral es constituirà abans de l'inici de l'elecció i tindrà tres membres: president, secretari i vocal, els quals seran designats per la Comissió Permanent que aprove les candidatures. Podrà constituir-se una mesa electoral o més meses electorals, els membres de la qual no podran ser candidats.  
  
Article 22  
Cada un dels candidats o candidatura podrà designar un únic interventor o actuar ell mateix com a tal. L'interventor haurà d'estar col·legiat i al corrent de les seues obligacions col·legials  
  
Article 23  
Els col·legiats podran exercir el seu dret al vot de forma personal, per correu o per sistemes electrònics o telemàtics. Existiran, almenys, dos urnes per cada una de les meses que es puguen constituir, una per a arreplegar el vot dels col·legiats exercents i una altra per als no exercents.  
  
Article 24  
Per a exercir el dret al vot de forma personal hauran de comparéixer davant de la mesa electoral i acreditar la condició de col·legiats per mitjà de l'exhibició del document nacional d'identitat, passaport o permís de conduir.  
Per a exercir el vot per correu hauran de remetre la papereta de vot dins d'un sobre i este, al seu torn, en un altre sobre en l'exterior del qual hauran de figurar les dades personals del votant i la seua firma (idèntica a la del DNI) i contindrà, en el seu interior, el sobre del vot i una fotocòpia del document nacional d'identitat.  
Podran acumular-se diversos vots per correu en un sol enviament, i es respectarà la forma exposada en el paràgraf anterior.  
El vot emés per correu haurà d'estar a disposició de la mesa electoral abans de donar per finalitzada la votació. Qualsevol vot rebut després d'eixe moment no serà computat.   
  
CAPÍTOL VI  
Desenrotllament professional continu  
  
Article 25. Desenrotllament professional continu  
L'òptic optometrista té present l'alta funció que la societat li confia. Per això ha de posseir una destresa tècnica que li permeta, en condicions normals, realitzar la seua tasca amb un acceptable nivell de competència i qualitat.  
Per a exercir les seues funcions de forma coherent i eficaç l'òptic optometrista considera que, atesos els canvis i les distintes situacions que es produïxen, els coneixements adquirits no són permanents en el temps, sinó que s'han d'actualitzar contínuament i periòdicament al llarg de la carrera professional.  
En este àmbit, considera com a pròpies les responsabilitats següents:  
  
1. Adquirir una formació que es corresponga amb les necessitats concretes d'un bon treball professional.  
2. Mantindre un coneixement actualitzat de les pràctiques professionals que exercix.  
3. Donar suport a la participació de companys en cursos, seminaris, conferències o qualsevol altre tipus d'accions que amplien l'espectre de coneixements professionals.  
4. Compartir coneixements entre els companys professionals i els usuaris, de manera que augmente l'eficàcia de la professió.  
El perfeccionament professional i la contínua posada al dia dels seus coneixements professionals és una obligació de l'òptic optometrista a fi de garantir una correcta prestació d'uns servicis de qualitat als pacients usuaris d'estos, i s'encarregarà d'un assumpte quan estiga capacitat per a realitzar la dita actuació d'una forma real i efectiva, i això l'obliga a adequar i incrementar constantment els seus coneixements.  
  
Este col·lectiu considera que és fonamental, per a garantir als pacients que el professional òptic optometrista manté una assistència, amb un nivell de capacitat adequat a les necessitats socials, regular una metodologia que facilite els requisits per a la validació periòdica de la col·legiació.  
La raó de ser de la validació periòdica de la col·legiació radica a donar certesa a la societat que els professionals òptics optometristes mantenen un nivell de competència adequat i actualitzat.  
Per a això el Col·legi d'Òptics Optometristes de la Comunitat Valenciana a més de mantindre, promoure i defendre la deontologia, fomentarà el compliment de determinats nivells d'exigència, de competència i de qualitat en l'exercici del treball dels seus col·legiats. Per això implantarà progressivament l'acreditació i la recertificació per a l'exercici dels òptics optometristes com a professionals sanitaris.  
  
  
CAPÍTOL VII  
Registres d'especialistes  
  
Article 26  
La Junta de Govern haurà de crear una llista d'especialitats professionals i promocionar davant de la societat, i per mitjà dels canals de comunicació que considere adequats, les diferents especialitats en òptica i optometria.  
  
Article 27  
La Junta de Govern haurà de crear un registre d'especialistes, en els quals haurà d'inscriure a tots els col·legiats que ho sol·liciten al Col·legi d'Òptics Optometristes de la Comunitat Valenciana i complisquen els requisits establits per a formar part de cada especialitat, segons la normativa específica d'acreditació que es desenrotllarà.  
  
Article 28  
És funció de la Junta de Govern, o de l'òrgan en què esta delegue, la promoció d'una formació continuada de qualitat i accessible per a tots els col·legiats, així com reconéixer-la i dotar-la econòmicament.  
  
  
Article 29  
La Junta de Govern, o l'òrgan en qui esta delegue, crearà un catàleg de servicis professionals als efectes d'informació tant al ciutadà com a l'Administració i a altres entitats. Esta llista, que s'actualitzarà semestralment, estarà a disposició pública en el web del Col·legi d'Òptics Optometristes de la Comunitat Valenciana, així com a disposició d'altres col·lectius que pogueren estar interessats en els dits servicis.  
  
  
CAPÍTOL VIII  
Oficina  
  
Article 30  
Correspon a la Junta de Govern aprovar els organigrames generals de l'estructura de l'oficina del Col·legi d'Òptics Optometristes de la Comunitat Valenciana, així com el nomenament dels responsables departamentals.  
  
Article 31  
Quan la Junta de Govern estime necessària la formació de comissions de treball integrades pels treballadors (temàtiques, territorials, formatives, etc.) els informarà d'això i dotarà cada una dels recursos necessaris per a aconseguir la màxima participació i l'èxit d'estes.  
  
  
CAPÍTOL IX  
Comissió de Deontologia  
  
Article 32. Composició  
La Comissió Deontològica serà designada i cessada lliurement per la Junta de Govern i estarà integrada per tres ponents i un secretari, tots col·legiats i professionals de reconegut prestigi, que siguen considerats més adequats per a tractar les qüestions i els assumptes relacionats amb l'ètica i la deontologia de la professió.  
La Junta de Govern designarà el president de la Comissió Deontològica.  
El mandat dels tres ponents i del secretari serà de cinc anys.  
  
  
Article 33. Cessament  
El cessament com a membre de la Comissió de Deontologia es produirà per:  
a) Haver complit el període per al qual va ser nomenat.  
b) Causar baixa com a col·legiat en el Col·legi d'Òptics Optometristes de la Comunitat Valenciana.  
c) Renúncia de l'interessat.  
d) Ser triat membre de la Junta de Govern del Col·legi d'Òptics Optometristes de la Comunitat Valenciana o d'algun dels òrgans de govern del Consell General.  
e) Ser nomenat per a un càrrec de les administracions sanitàries de caràcter executiu, ja siga estatal, autonòmica o local.  
f) Acord de la Junta de Govern.  
  
Article 34. Funcionament  
La Comissió funcionarà sempre en ple i amb assistència dels tres ponents i del secretari.  
Les decisions seran preses per acord majoritari dels ponents.  
La comissió pot demanar l'opinió i l'assistència d'experts en qualsevol camp. Els experts a qui es consulte i duguen a terme tasques d'assessorament poden ser invitats a assistir a la reunió de la comissió, però no tindran dret de vot.  
La comissió tindrà la col·laboració del personal del Col·legi d'Òptics Optometristes de la Comunitat Valenciana i de l'assessoria jurídica.  
  
De les actuacions d'esta comissió s'elevaran informes en cada cas concret i, en tot cas, un informe anual.  
Els membres de la Comissió Deontològica estaran obligats a preservar la confidencialitat de les seues actuacions, i s'evitarà difondre qualsevol informació sobre la tramitació de la reclamació i la seua resolució fins que esta no s'haja dictat i s'haja acordat la seua publicació.  
La comissió es reunirà, totes les vegades que siga necessari, en reunió ordinària, amb convocatòria prèvia del secretari amb almenys 48 hores d'antelació, i s'assenyalarà l'orde del dia. En cas d'especial urgència, la comissió pot reunir-se en sessió extraordinària, i en este cas el termini assenyalat anteriorment pot no observar-se, però haurà de motivar-se.  
  
Article 35  
La Comissió Deontològica té els fins següents:  
a) Assessorar la Junta de Govern en totes les qüestions i els assumptes relacionats amb matèria d'ètica i deontologia professional, i es valorarà l'existència o no de transgressions de les normes que regulen les dites matèries i dictaminar preceptivament abans que aquella adopte una decisió respecte d'això.  
b) Informar preceptivament amb caràcter previ i reservat en tots els procediments de tipus disciplinari, i la Junta de Govern elevarà la proposta que considere oportuna.  
c) Assessorar la Junta de Govern sobre matèria de publicitat i, en general, sobre els casos de competència deslleial.  
d) Promoure accions encaminades a la millora en l'exercici de la professió en matèries d'ètica i deontologia.  
e) Elaborar informes, documents i notes sobre qüestions rellevants d'ètica i deontologia que siguen d'interés general per als col·legiats o per a la societat, així com proposar activitats d'estudi i debat amb este fi.  
f) Col·laborar en la formació dels col·legiats en l'ètica i deontologia professional, així com proposar la dita formació i els corresponents programes d'esta.  
  
Article 36  
La Comissió de Deontologia tindrà llibertat de criteri i serà autònoma en el compliment dels seus fins d'assessorament i d'emissió de consells.  
  
CAPÍTOL X  
Designació de pèrits  
  
Article 37  
Es realitzarà una llista de col·legiats disposats a realitzar peritatges de conformitat amb allò que s'ha exigit en les lleis processals.  
  
Article 38  
Condicions per a ser pèrit:  
- Tindre un mínim de 10 anys d'exercici professional i exercir en l'actualitat.  
- No ser cònjuge o parent per consanguinitat o afinitat, dins del quart grau.   
- No tindre interés directe o indirecte en l'assumpte o en un altre semblant.  
- Qualsevol altra circumstància, degudament acreditada, que els faça desmeréixer en el concepte professional.  
  
Article 39  
Durant el mes de gener de cada any es remetrà una llista al Tribunal Superior de Justícia, segons l'article 341 de la Llei 1/2000, d'Enjudiciament Civil.  
  
Article 40  
En els supòsits en què siga una persona física o jurídica qui sol·licite la designació es realitzarà per insaculació.  
  
Article 41  
En els supòsits en què siga la Junta Arbitral de Consum, la designació es realitzarà atenent la proximitat amb el domicili del reclamant.  
  
  
CAPÍTOL XI  
Aplicació de la normativa autonòmica en matèria de sanitat  
  
Article 42  
El Col·legi d'Òptics Optometristes de la Comunitat Valenciana col·labora amb l'Administració autonòmica competent en matèria sanitària en tots aquells aspectes relacionats amb el compliment de la normativa vigent per part dels establiments sanitaris d'òptica i l'exercici dels seus professionals, i el responsable del seu compliment és el titular de l'establiment.   
  
Article 43  
Per mitjà de la subscripció del conveni corresponent, el Col·legi d'Òptics Optometristas de la Comunitat Valenciana podrà desenrotllar activitats de gestió de les sol·licituds d'autorització, i de verificació dels requisits mínims establits en el Decret 41/2002, de 5 de març, del Govern Valencià, pel qual es regula el procediment d'autorització administrativa i funcionament dels establiments d'òptica de la Comunitat Valenciana, així com de les comunicacions de trasllat, modificació i tancament.  
  
CAPÍTOL XI  
Aplicació de la normativa autonòmica en matèria laboral i de la Seguretat Social  
  
Article 44  
El Col·legi d'Òptics Optometristes de la Comunitat Valenciana col·labora amb les autoritats laborals i de la Seguretat Social en tots aquells aspectes relacionats amb el compliment de la normativa vigent, per part dels establiments sanitaris d'òptica i l'exercici dels seus professionals, i comunicarà l'existència de qualsevol tipus d'irregularitat. El responsable del seu compliment és el titular de l'establiment.   
  
  
CAPÍTOL XIII  
Llibre de prescripcions  
  
Article 45  
El llibre del registre de prescripcions òptiques haurà de contindre, almenys: òptic optometrista que realitza la prescripció; número de col·legiat; data de la prescripció; identificació del pacient; agudesa visual; prescripció optomètrica rebuda i motiu d'esta. Les anotacions en el llibre de registre es conservaran i estaran a disposició dels inspectors de la Conselleria de Sanitat i del responsable assignat pel Col·legi d'Òptics Optometristes de la Comunitat Valenciana, per un període de cinc anys.  
El llibre del registre de prescripcions òptiques podrà ser electrònic i emmagatzemat en ordinadors per mitjà de la utilització de programes informàtics.  
Cada centre arxivarà les prescripcions òptiques dels seus pacients de manera que queden garantides la protecció de dades, la seguretat, la correcta conservació, la recuperació de la informació, l'autenticitat del contingut i dels canvis operats en esta, així com la possibilitat de la reproducció futura.  
S'hauran d'adoptar les mesures tècniques adequades per a arxivar i protegir el llibre de prescripcions òptiques i evitar-ne la destrucció o la pèrdua accidental.  
El llibre de prescripcions òptiques és un instrument destinat fonamentalment a garantir una assistència adequada al pacient. Els professionals assistencials de l'establiment d'òptica tenen accés al llibre de prescripcions com a instrument fonamental per a l'adequada assistència.  
  
El personal que accedix a les dades del llibre de prescripcions en l'exercici de les seues funcions queda subjecte al deure del secret.  
S'apliquen a la documentació clínica les mesures tècniques de seguretat establides per la legislació reguladora de la conservació dels fitxers que contenen dades de caràcter personal i, en general, per la Llei Orgànica 15/1999, de Protecció de Dades de Caràcter Personal.  
  
El pacient té el dret d'accés a la seua prescripció, que pot exercir-se també per representació degudament acreditada.